ຂໍ້​ມູນ​ຄວາມ​ຈິງ ກ່ຽວ​ກັບ​ເຂດ​ໂດ​ແນັດ ແລະ​ລູ​ຮານ ຂອງ​ຢູ​ເຄ​ຣນ
ມີ​ຫຍັງ​ແດ່ ​ທີ່​ຕ້ອງ​ໄດ້​ຮູ້ ກ່ຽວ​ກັບ​ເຂດ​ໂດ​ແນັດ ແລະ​ລູ​ຮານ ຂອງ​ຢູ​ເຄ​ຣນ
ປະທານາທິບໍດີຣັດເຊຍ ທ່ານວລາດີເມຍ ປູຕິນ ໄດ້ປະກາດຮັບຮູ້ ໃນວັນຈັນວານນີ້ ຕໍ່ເຂດໂດແນັດແລະລູຫານ ທີ່ປາກພາສາຣັດເຊຍ ຢູ່ໃນພາກຕາເວັນອອກຂອງຢູເຄຣນ ເປັນປະເທດເອກກະລາດ ໂດຍລົງນາມໃນເອກກະສານທີ່ ປະເທດວ່າເຂດດັ່ງກ່າວບໍ່ໄດ້ເປັນພາກສ່ວນຂອງຢູເຄຣນອີກຕໍ່ໄປແລ້ວ ບໍ່ເທົ່າໃດຊົ່ວໂມງກ່ອນໜ້ານັ້ນ ພວກຜູ້ນຳແບ່ງແຍກດິນແດນໃນເຂດທັງສອງໄດ້ອອກວີດີໂອ ຮ້ອງຂໍໃຫ້ມີການປະກາດເອກກະລາດ ເຂດໂດແນັດ ແລະລູຮານ ຊຶ່ງຮວມກັນແລ້ວແມ່ນຮູ້ໃນຊື່ ດອນບາສ ທີ່ຕັ້ງຢູ່ໃນພາກຕາເວັນອອກຂອງຢູເຄຣນໃກ້ໆຊາຍແດນຣັດເຊຍ ເຂດດັ່ງກ່າວແມ່ນຮວມທັງບາງສ່ວນທີ່ຄວບຄຸມໂດຍລັດຖະບານກີຢິບ ແລະບາງສ່ວນໂດຍພວກແບ່ງແຍກດິນແດນ ອຸດສາຫະກຳຫຼັກຂອງຂົງເຂດແມ່ນບໍ່ຖ່ານຫີນ ແລະຜະລິດເຫຼັກ ສ່ວນໃຫຍ່ຂອງພວກທີ່ອາໄສຢູ່ໃນເຂດໂດແນັດແລະລູຮານ ແມ່ນປາກພາສາຣັດເຊຍ ຊຶ່ງເປັນຜົນເນື່ອງມາຈາກການຍົກຍ້າຍຖິ່ນຖານຂອງພວກຄົນງານຣັດເຊຍ ເຂົ້າໄປໃນເຂດເດັ່ງກ່າວຫຼັງສົງຄາມໂລກຄັ້ງທີ 2 ໃນລະຫວ່າງບໍ່ເທົ່າໃດປີຜ່ານມານີ້ ມົສກູໄດ້ອອກໜັງສືເດີນທາງຣັດເຊຍ ໃຫ້ແກ່ 720,000 ຄົນ ຫຼືປະມານນຶ່ງສ່ວນຫ້າຂອງປະຊາກອນຢູ່ໃນຂົງເຂດ ອີງຕາມອົງການຂ່າວເອພີ ພວກແບ່ງແຍກດິນແດນທີ່ນິຍົມຣັດເຊຍ ໃນເຂດໂດແນັດແລະລູຮານ ເຂົ້າຢຶດເອົາຕຶກໂຮງການຂອງລັດຖະບານໃນປີ 2014 ແລະປະກາດໃຫ້ເຂດດັ່ງກ່າວ ເປັນເອກກະລາດ ໃນຖານະ “ສາທາລະນະລັດປະຊາຊົນ ” ການເຄື່ອນໄຫວມີຂຶ້ນຫຼັງຈາກຣັດເຊຍໄດ້ປະກາດຮວມເອົາຢູເຄຣນເຂົ້າເປັນດິນແດນສ່ວນນຶ່ງຂອງ ປະເທດຕົນ ນັບແຕ່ປີ 2014 ເປັນຕົ້ນມາ ມີຫຼາຍກວ່າ 14,000 ຄົນແລ້ວໄດ້ເສຍຊີວິດຍ້ອນການສູ້ລົບຢູ່ໃນເຂດດອນບາສ ລະຫວ່າງພວກກະບົດແບ່ງແຍກດິນແດນທີ່ນິຍົມຣັດເຊຍ ແລະທະຫານລັດຖະບານຢູເຄຣນ ຢູເຄຣນແລະປະເທດຕາເວັນຕົກໄດ້ກ່າວຫາຣັດເຊຍວ່າ ໃຫ້ການສະໜັບສະໜຸນຕໍ່ພວກແບ່ງແຍກດິນແດນທັງໃນດ້ານທະຫານແລະດ້ານການເງິນ ຊຶ່ງເປັນຂໍ້ກ່າວຫາທີ່ມົສກູໄດ້ປະຕິເສດ ທ່າມກາງທີ່ມີການສູ້ລົບກັນນັ້ນ ເຮືອບິນຂອງສາຍການບິນມາເລເຊຍໄດ້ຖືກຍິງຕົກໃນພາກຕາເວັນອອກຂອງຢູເຄຣນໃນປີ 2014 ເຮັດໃຫ້ 298 ຄົນຢູ່ເທິງເຮືອບິນເສຍຊີວິດ ການສືບສວນຂອງລະຫວ່າງປະເທດສະຫລຸບວ່າ ລູກສອນໄຟທີ່ສະໜອງໂດຍຣັດເຊຍ ໄດ້ຖືກຍິງ ຈາກເຂດທີ່ຄວບຄຸມໂດຍພວກກະບົດແບ່ງແຍກດິນແດນນິຍົມຣັດເຊຍ ແຕ່ຣັດເຊຍໄດ້ປະຕິເສດວ່າ ຕົນບໍ່ມີສ່ວນພົວພັນໃດໆ ຫຼັງຈາກພວກກະບົດແບ່ງແຍກດິນແດນໃນເຂດໂດແນັດແລະລູຮານ ເຂົ້າຢຶດອຳນາດໃນປີ 2014 ແລ້ວ ພວກເຂົາກໍໄດ້ລົງຄະແນນສຽງປະກາດເອກກະລາດ ມາຈົນຮອດປັດຈຸບັນນີ້ ຍັງບໍ່ມີປະເທດໃດຮັບຮູ້ເທື່ອ ໃນວັນຈັນວານນີ້ ປູຕິນໄດ້ປະກາດເອກກະລາດຂອງເຂດດັ່ງກ່າວ ຫຼັງຈາກໄດ້ພົບປະກັບສະພາຄວາມໝັ້ນຄົງຂອງຣັດເຊຍ ການປະກາດຂອງທ່ານມີຂຶ້ນຫຼັງຈາກພວກຜູ້ນຳແບ່ງແຍກດິນແດນຢູ່ໃນເຂດນັ້ນ ອອກວີດີໂອຮ້ອງຂໍໃຫ້ມີການຮັບຮູ້ເອກກະລາດ ການຮັບຮູ້ຂອງຣັດເຊຍຕໍ່ຂົງເຂດດັ່ງກ່າວ ເປັນຜົນເຮັດໃຫ້ຂັ້ນຕອນສັນຕິພາບມິງສ໌ສິ້ນສຸດລົງ ຊຶ່ງບໍ່ໄດ້ຮັບການຈັດຕັ້ງປະຕິບັດໂດຍເຕັມມາຈັກເທື່ອ ຂໍ້ຕົກລົງທີ່ເຊັນກັນໃນປີ 2014 ແລະ 2015 ທີ່ວ່ານີ້ ຮຽກຮ້ອງໃຫ້ທັງສອງເຂດ ທີ່ຢູ່ໃນຢູເຄຣນນັ້ນ ມີສິດໃນການປົກຄອງຕົນເອງຫຼາຍຂຶ້ນ ກ່ອນໜ້ານີ້ ຣັດເຊຍກໍໄດ້ຮັບຮູ້ເອກກະລາດຂອງ 2 ເຂດໃນປະເທດຈໍເຈຍທີ່ໄດ້ປະກາດແຍກໂຕ ຄືເຂດອັຟກາເຊຍ ແລະອອສຊີເຕຍໃຕ້ ຫຼັງຈາກໄດ້ເຮັດສົງຄາມເປັນເວລາສັ້ນໆກັບຈໍເຈຍ ໃນປີ 2008 ນັບແຕ່ນັ້ນມາ ຣັດເຊຍກໍສົ່ງທະຫານຂອງຕົນໄປປະຈຳການຢູ່ທີ່ນັ້ນ ແລະສະເໜີໃຫ້ສັນຊາດແກ່ປະຊາຊົນຢູ່ໃນຂົງເຂດດັ່ງກ່າວ